Doložka finančných, ekonomických, environmentálnych vplyvov 
a vplyvov na zamestnanosť

I.	Vyčíslenie odhadu dopadov na verejné financie 
a) štátny rozpočet								
Predložený návrh má dopad na štátny rozpočet. V roku 2002 vláda vyčlenila na obstarávanie nájomných bytov čiastku 750 mil. Sk a prípravu územia a na výstavbu technickej vybavenosti 506,297 mil. Sk. Pre rok 2003 je v návrhu rozpočtu na túto položku vyčlenených na obstarávanie nájomných bytov čiastka 1 067,92 mil. Sk a prípravu územia a na výstavbu technickej vybavenosti 127 mil. Sk
b) vyčíslenie (odhad) finančných dôsledkov na rozpočty obcí
Predložený návrh má dopad na rozpočty obcí v časti výstavby nájomných bytov vo výške vyčlenenej v štátnom rozpočte a v časti prípravy územia a výstavby technickej vybavenosti by požiadavka na rozpočty obcí nemala presiahnuť čiastku vyčlenenú v štátnom rozpočte.
c) vyčíslenie (odhad) finančných dôsledkov na rozpočty VÚC 
Návrh nemá dopad na rozpočty VÚC.
d) vyčíslenie (odhad) finančných dôsledkov na rozpočty ostatných inštitúcií
V rámci jednorazových národohospodárskych efektov investovania 1 mil. Sk do bytovej výstavby predstavujú prínosy Zdravotnej poisťovni cca 45 tis. Sk, Sociálnej poisťovni cca 106 tis. Sk a Fondu zamestnanosti 88 tis. Sk.
II.	Vyčíslenie odhadu dopadov na obyvateľstvo, hospodárenie podnikateľskej sféry a iných právnických osôb
Bývanie patrí k základným ľudským potrebám, ktoré by mali byt' uspokojované na úrovni zodpovedajúcej celkovému sociálno-ekonomickému rozvoju spoločnosti. Podpora rozvoja bytovej výstavby a obnovy bytového fondu vplýva pozitívne na životnú úroveň obyvateľstva a na zvýšenie kvality bývania.
Rozvoj bytovej výstavby a kvality bývania má pozitívny vplyv na celkový rozvoj hospodárstva a predstavuje jednu z dôležitých oblastí rozvoja hospodárstva.
III.	Vyčíslenie odhadu dopadov na životné prostredie
Rozvoj bývania vychádza zo schválenej územnoplánovacej dokumentácie sídla. Tento dokument stanovuje základné zásady a regulatívy environmentalistiky, starostlivosti o životné prostredie, územného systému ekologickej stability, priestorových požiadaviek ochrany a využívania prírodných zdrojov.
Vzhľadom na uvedené, rozvoj bývania nemá negatívne dopady na životné prostredie.
IV.	Odhad dopadov na zamestnanosť
Národohospodárske efekty preukazujú, že investovaním 1 mil. Sk do bytovej výstavby sa vytvoria pracovné príležitosti pre 1,8 pracovníka v stavebníctve a 1,35 pracovníka v priemysle. Súčasne rastom podielu bytového fondu vznikajú požiadavky aj na prevádzku tohto bytového fondu, čo pri investovaní 1 mil. Sk do bytovej výstavby vytvorí v tomto odvetví pracovné príležitosti pre 0,6 pracovníka.
Výsledný kvantifikovateľný národohospodársky efekt investovania 1 mil. Sk do bytovej výstavby predstavuje vytvorenie cca 3,75 pracovných príležitostí vo vyššie uvedenej štruktúre. Územné určenie vzhľadom na mobilitu tejto pracovnej sily nie je možné.